CELEX: 32021D2135
Language: bg
Date: 2021-12-02 00:00:00
Title: Решение (ОВППС) 2021/2135 на Съвета от 2 декември 2021 година относно мярка за помощ по линия на Европейския механизъм за подкрепа на мира в подкрепа на украинските въоръжени сили

3.12.2021   
               
               
                  BG
               
               
                  Официален вестник на Европейския съюз
               
               
                  L 432/59
               
            
         РЕШЕНИЕ (ОВППС) 2021/2135 НА СЪВЕТА
         от 2 декември 2021 година
         относно мярка за помощ по линия на Европейския механизъм за подкрепа на мира в подкрепа на украинските въоръжени сили
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В съответствие с Решение (ОВППС) 2021/509 (1) беше създаден Европейски механизъм за подкрепа на мира за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност съгласно член 21, параграф 2, буква в) от Договора. По-специално, съгласно член 1, параграф 2, буква б), точка i) от Решение (ОВППС) 2021/509 от ЕМПМ може да се финансират действия за укрепване на капацитета на трети държави и регионални и международни организации, свързани с военни въпроси и въпроси на отбраната.
                  
               
                     (2)
                  
                  
                     Усилването на диалога и сътрудничеството и насърчаването на постепенното сближаване в областта на външната политика и политиката на сигурността, включително общата политика за сигурност и отбраната (ОПСО), е една от основните цели на Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (2).
                  
               
                     (3)
                  
                  
                     Важността на допълнителното засилване на сътрудничество в областта на ОПСО и важността на нарастващото сближаване на Украйна с общата външна политика и политика на сигурност (ОВППС), включително чрез проучване на възможностите за допълнителна подкрепа за устойчивостта на Украйна, беше един от резултатите от срещата на върха ЕС – Украйна през 2021 г.
                  
               
                     (4)
                  
                  
                     В писмото си от 28 октомври 2021 г., адресирано до върховния представител на Съюза по въпросите на външните работи и политиката на сигурност („върховния представител“), Министърът на външните работи и Министърът на отбраната на Украйна поискаха от Съюза, в съответствие с член 59, параграф 1 от Решение (ОВППС) 2021/509, да подкрепи военномедицински части, инженерни (разминиращи) части, мобилни и логистични части, както и части за киберотбрана на украинските въоръжени сили.
                  
               
                     (5)
                  
                  
                     Мярката за помощ трябва да бъде осъществена, като се отчитат принципите и изискванията, предвидени в Решение (ОВППС) 2021/509, и в съответствие с правилата за изпълнението на приходите и разходите, финансирани по ЕМПМ, както и съгласно Обща позиция на Съвета 2008/944/ОВППС (3).
                  
               
                     (6)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, и да укрепва принципите на правовата държава и доброто управление в съответствие с Устава на ООН, с Всеобщата декларация за правата на човека и с международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Република Украйна (наричана по-нататък „бенефициер“), която да бъде финансирана от Европейския механизъм за подкрепа на мира (ЕМПМ) (наричана по-нататък „мярка за помощ“).
            
            
               2.   Целта на мярката за помощ е да допринесе за повишаване на капацитета на украинските въоръжени сили (УВС), включително способността им да предоставят своите услуги на цивилните лица, в това число лица, принадлежащи към национални малцинства, в кризисни или извънредни ситуации, както и да увеличи капацитета на Украйна за принос към военни мисии и операции но линия на ОПСО.
            
            
               3.   За постигане на целта, посочена в параграф 2, с мярката за помощ се финансира доставката на оборудване, което не е създадено за използване като смъртоносно оръжие, на УВС с цел повишаване на техния капацитет в неговите:
               
                           а)
                        
                        
                           военномедицински части (включително полеви болници);
                        
                     
                           б)
                        
                        
                           инженерни части (включително разминиране);
                        
                     
                           в)
                        
                        
                           мобилни и логистични части, и
                        
                     
                           г)
                        
                        
                           части за киберотбрана.
                        
                     
            
               4.   Продължителността на мярката за помощ е 36 месеца от датата на от датата на сключване на първото споразумение между администратора за мерките за помощ, който действа като разпоредител с бюджетни кредити, и субект, посочен в член 4, параграф 2 от настоящото решение, в съответствие с член 32, параграф 2, буква а) от Решение (ОВППС) 2021/509.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е в максимален размер на 31 000 000 EUR. В съответствие с член 29, параграф 5 от Решение (ОВППС) 2021/509 администраторът за мерките за помощ може да отправи покана за вноски след приемането на настоящото решение до 27 900 000 EUR. Средствата, за които е отправена покана за вноски от администратора, се използват единствено за заплащане на разходи в границите, одобрени от Комитета, създаден с Решение (ОВППС) 2021/509, в коригиращия бюджет за 2021 г., съответстващ на настоящата мярка за помощ.
            
            
               2.   Управлението на всички разходи се извършва в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че той спазва изискванията и условията, установени в настоящото решение като условие за предоставянето на подкрепа по мярката за помощ.
            
            
               2.   Договореностите, посочени в параграф 1, включват разпоредби, задължаващи бенефициера да гарантира:
               
                           а)
                        
                        
                           спазване от страна на частите на УВС, подпомагани чрез мярката за помощ, на приложимото международно право, по-специално на международното право в областта на правата на човека и международното хуманитарно право;
                        
                     
                           б)
                        
                        
                           правилно и ефикасно използване на предоставените по мярката за помощ активи за целите, за които са предоставени;
                        
                     
                           в)
                        
                        
                           достатъчна поддръжка на предоставените по мярката за помощ активи, за да се гарантират тяхната използваемост и оперативна наличност през целия им жизнен цикъл;
                        
                     
                           г)
                        
                        
                           че предоставените по мярката за помощ активи, няма да бъдат изгубени или прехвърлени без съгласието на Комитета на механизма, създаден съгласно Решение (ОВППС) 2021/509, в полза на други лица или субекти, различни от посочените в договореностите, в края на техния жизнен цикъл.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, посочени в параграф 2.
            
         
         
            Член 4
            Изпълнение
            
               1.   Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ, и съгласно интегрираната методологична рамка за оценяване и определяне на необходимите мерки и на контрол по отношение на мерките за помощ по линия на ЕМПМ.
            
            
               2.   Изпълнението на дейностите, посочени в член 1, параграф 3, се извършва от:
               
                           а)
                        
                        
                           Централната агенция за управление на проекти (ЦАУП) на Литва по отношение на член 1, параграф 3, букви а), б) и в); и
                        
                     
                           б)
                        
                        
                           Академията за електронно управление (АЕУ) на Естония по отношение на член 1, параграф 3, буква г).
                        
                     
         
         
            Член 5
            Мониторинг, контрол и оценка
            
               1.   Върховният представител осигурява мониторинга на спазването от страна на бенефициера на задълженията, установени с член 3. Този мониторинг осигурява осведоменост за контекста и рисковете от нарушения на задълженията, установени с член 3, и допринася за предотвратяването на такива нарушения, включително на нарушения на международното право в областта на правата на човека и международното хуманитарно право от частите на УВС, подкрепяни чрез мярката за помощ.
            
            
               2.   Контролът след доставяне на оборудването и продоволствията се организира, както следва:
               
                           а)
                        
                        
                           проверка на доставката, при която сертификатите за доставка трябва да бъдат подписани от силите – крайни ползватели при прехвърляне на собствеността;
                        
                     
                           б)
                        
                        
                           докладване за инвентаризацията, при който бенефициерът трябва да докладва ежегодно за инвентаризацията на определените елементи, докато Комитетът по политика и сигурност (КПС) счете, че вече не е необходимо такова докладване;
                        
                     
                           в)
                        
                        
                           проверка на място, при която при поискване бенефициерът трябва да предоставя на върховния представител достъп за извършване на проверка на място.
                        
                     
            
               3.   Върховният представител извършва оценка под формата на структурирана първоначална оценка на мярката за помощ, шест месеца след първата доставка на оборудване. Това може да включва посещения на място с цел проверка на оборудването, продоволствията и услугите, доставени по мярката за помощ, или всякаква друга ефективна форма на независимо предоставена информация. Окончателна оценка се извършва след приключване на доставянето на оборудване, продоволствия и услуги по мярката за помощ за преценка дали мярката за помощ е допринесла за постигане на посочените цели.
            
         
         
            Член 6
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509, относно изпълнението на приходите и разходите в съответствие с член 38 от посоченото решение, включително като предоставя информация за участващите доставчици и подизпълнители.
         
         
            Член 7
            Спиране и прекратяване
            КПС може да реши в съответствие с член 64 от Решение (ОВППС) 2021/509 да спре изцяло или частично изпълнението на мярката за помощ.
            КПС може също да препоръча на Съвета да прекрати мярката за помощ.
         
         
            Член 8
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС 2015/528 (ОВ L 102, 24.3.2021 г., стр. 14).
         
            (2)  ОВ L 161, 29.5.2014 г., стр. 3.
         
            (3)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).